Súhrnný prehľad

Posúdenie vplyvu týkajúce sa návrhu nariadenia, ktorým sa mení nariadenie (ES) č. 767/2008 o vízovom informačnom systéme (VIS) a výmene údajov o krátkodobých vízach medzi členskými štátmi (nariadenie o VIS) a nariadenie č. 810/2009, ktorým sa ustanovuje vízový kódex Spoločenstva (vízový kódex).

A. Potreba konať

Prečo? Aký problém sa rieši?

Posúdenie vplyvu vychádza z hodnotenia systému VIS uskutočneného v roku 2016 a jeho cieľom je reagovať na nové výzvy v oblasti víz, hraníc a bezpečnosti, ako aj zabezpečiť prepojiteľnosť s existujúcimi a budúcimi informačnými systémami, a preto sa zameriava na štyri problémové oblasti: ·nevyužívanie cestovných dokladov ako dôkazov pri konaniach o návrate – v súčasných právnych predpisoch EÚ sa táto možnosť nestanovuje, čo má za následok pomalé a zložité konania o návrate, vznik oneskorení a nákladov pre členské štáty, ·chýbajúce biometrické údaje, ktoré by umožňovali identifikáciu maloletých – podľa súčasných právnych predpisov EÚ sa deťom do 12 rokov neodoberajú odtlačky prstov, v dôsledku čoho je ťažšie deti identifikovať, a to najmä tie, ktoré sú zraniteľné vzhľadom na obchodovanie s ľuďmi, ·nedostatočné informácie o dlhodobých vízach a dokladoch o pobyte – nedostatok informácií spôsobuje problémy pri riadení vonkajších hraníc a väčšiu zraniteľnosť schengenského priestoru vo vzťahu k bezpečnostným rizikám, ·nedostatočné kontroly rizika migrácie a bezpečnostných rizík pri spracúvaní žiadostí o udelenie víz – v jednotlivých členských štátoch sa nevykonávajú rovnaké kontroly a existujúce informačné systémy (vrátane tých, ktoré budú v prevádzke v budúcnosti) sa na tento účel nevyužívajú.

Čo sa od tejto iniciatívy očakáva?

Všeobecné ciele • zlepšiť vykonávanie spoločnej vízovej politiky, • uľahčiť kontroly na vonkajších hraniciach EÚ a voľný pohyb v rámci krajín EÚ v schengenskom priestore bez hraníc, • posilniť bezpečnosť v rámci EÚ a na jej hraniciach, • zlepšiť riadenie hraníc medzi krajinami v schengenskom priestore a krajinami mimo neho. Špecifické ciele • zlepšiť identifikáciu a návrat štátnych príslušníkov tretích krajín, • zefektívniť VIS s cieľom uľahčiť konania o návrate, • uľahčovať boj proti podvodom, • uľahčovať kontroly na hraničných priechodoch na vonkajších hraniciach a na území členských štátov, • sprísniť opatrenia na boj proti porušovaniu práv detí, • uľahčovať výmenu informácií o štátnych príslušníkoch tretích krajín medzi členskými štátmi, • prispievať k boju proti závažnej trestnej činnosti vrátane terorizmu, • zhromažďovať štatistiky s cieľom podporiť tvorbu politiky založenej na dôkazoch.

Aká je pridaná hodnota opatrení na úrovni EÚ?

Informačné databázy na úrovni EÚ pre oblasť hraníc a bezpečnosti pomáhajú pri spolupráci vnútroštátnych orgánov a výmene informácií v tejto oblasti. Riešenie nedostatkov, pokiaľ ide o informácie, ktoré boli zistené v týchto systémoch, umožní orgánom (rýchlejšie a lacnejšie) vykonávať identifikáciu a dôkladné posúdenie rizika v prípade štátnych príslušníkov tretích krajín, ako aj zistiť stav a pravosť ich dokladov.

B. Riešenia

Aké legislatívne a nelegislatívne možnosti politiky sa zvažovali? Je niektorá z možností uprednostňovaná (podčiarknutá)?

Zaradenie digitálnej kópie cestovného dokladu do VIS – 1. do centralizovanej databázy/2. decentralizovaným spôsobom (jednotlivými členskými štátmi): • čiastková možnosť A. Uchovávanie iba strany s biografickými údajmi. • čiastková možnosť B. Uchovávanie všetkých použitých strán v cestovnom doklade žiadateľa. Zníženie vekovej hranice, od ktorej sa deťom odoberajú odtlačky prstov: • zníženie vekovej hranice, od ktorej sa odoberajú odtlačky prstov, na 6 rokov, • zníženie vekovej hranice, od ktorej sa odoberajú odtlačky prstov, na nulu (t. j. odtlačky prstov sa odoberajú v každom veku, od narodenia). Zaradenie údajov o dlhodobých vízach a dokladoch o pobyte do VIS – nelegislatívne možnosti: • zlepšenie výmeny dvojstranných informácií v jednotlivých prípadoch, • zlepšenie vkladania informácií do Schengenského informačného systému, pokiaľ ide o zápisy o odňatých dlhodobých vízach a dokladoch o pobyte, a ich využívania, • podpora využívania bezpečnostných prvkov dokladov obsahujúcich čip: pasívne overenie totožnosti a rozšírená kontrola prístupu. – legislatívne možnosti: • ďalšia harmonizácia a väčšie zabezpečenie dlhodobých víz a dokladov o pobyte, • vytvorenie prepojenia medzi príslušnými vnútroštátnymi databázami, ktoré by umožnilo všetkým členským štátom vyhľadávať v databázach ostatných členských štátov, • zaradenie do VIS – a) bez údajov o zamietnutých žiadostiach/b) s údajmi o zamietnutých žiadostiach. Automatické migračné a bezpečnostné kontroly • systematické a automatické kontroly v dostupných databázach, • automatizované krížové kontroly a pravidlá preverovania.

Kto podporuje ktorú možnosť?

Svoju podporu cieľom revidovaného VIS vyjadrila široká škála zainteresovaných strán [eu-LISA (agentúra EÚ riadiaca bezpečnostné informačné systémy), pohraničná agentúra EÚ – Frontex a vlády štátov EÚ, ktoré poskytli vstupy pre podporné štúdie]. Niektoré zainteresované strany (EDPS, FRA) upozornili na potrebu dodržiavania základných práv a neustále zdôrazňovali potrebu prísnych a jednoznačných opatrení na ochranu osobných údajov, ako aj potrebu zohľadniť najlepší záujem dieťaťa.

C. Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

Navrhovanými opatreniami sa zabezpečia spoľahlivé prostriedky systematického predkladania dôkazov o štátnej príslušnosti každej osoby, ktorá prekročí dĺžku oprávneného pobytu na základe víz pre štátnych príslušníkov tretích krajín. Tým by sa malo uľahčiť vykonávanie rozhodnutí o návrate – ktorého výsledkom budú odhadované úspory vo výške 6,7 mil. EUR až 32,1 mil. EUR. Zníženie počtu prípadov oneskorenia pri konaniach o návrate zároveň pomôže znížiť náklady súvisiace so zariadeniami určenými na zaistenie pred vyhostením, náklady spojené s pobytom atď., a to o 46,3 mil. EUR až 92,6 mil. EUR. Ďalšie úspory vo výške 3,9 mil. EUR až 15,5 mil. EUR sa očakávajú v oblasti súvisiacich administratívnych nákladov. Začlenením odtlačkov prstov detí do VIS sa orgánom umožní overiť totožnosť detí, a tým aj každý údajný vzťah medzi deťmi a dospelými, ktorí vystupujú ako ich rodičia alebo opatrovníci. Tým sa umožní zlúčenie detí, ktoré sa našli bez sprievodu v schengenskom priestore, s rodičmi, rodinnými príslušníkmi alebo opatrovníkmi a uľahčí uplatňovanie dublinského nariadenia (pravidiel určovania členského štátu EÚ zodpovedného za spracovanie jednotlivých žiadostí o azyl). Orgány riadenia hraníc a orgány presadzovania práva budú mať prístup k údajom o dlhodobých vízach a dokladoch o pobyte, čím sa umožnia rýchle kontroly stavu a pravosti. Držitelia dokladov budú môcť využívať aj výhody vyplývajúce z plynulejších a rýchlejších hraničných kontrol. Pre konzuláty a migračné orgány bude výhodné najmä automatické vyhľadávanie v iných databázach, čím sa plne využije interoperabilita celkového systému.

Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)?

Priame hospodárske náklady budú obmedzené na investičné náklady alebo náklady na zavádzanie zmien v postupoch a právnych aktoch. Hlavné jednorazové náklady sa budú hradiť z rozpočtu EÚ a rozpočtu vnútroštátnych orgánov prevádzkujúcich príslušné systémy, pričom sa odhadujú na úrovni 21,4 mil. EUR až 21,5 mil. EUR. Opakujúce sa administratívne náklady vyplývajúce zo zvýšenej pracovnej záťaže na jednu žiadosť budú primárne znášať konzuláty členských štátov EÚ a externí poskytovatelia služieb. Pre každú oblasť politiky sa však vypracovala samostatná kvantitatívna analýza. V odhadovaných nákladoch sa preto nezohľadňujú aspekty značného dlhodobého znižovania nákladov na uprednostňované možnosti politiky, ako sú úspory z rozsahu a možné prekrývanie investícií.

Aký bude vplyv na podniky, MSP a mikropodniky?

Očakáva sa, že navrhované politické opatrenia nebudú mať priamy vplyv na malé a stredné podniky. Cestujúci a legálni držitelia dlhodobých víz alebo povolení na pobyt z tretích krajín budú využívať výhody plynúce z rýchlejších hraničných kontrol.

Bude existovať významný vplyv na štátne rozpočty a správy?

Náklady vyplývajúce z dodatočnej administratívnej práce v súvislosti so skenovaním dokladov a odoberaním odtlačkov prstov detí budú vyvážené významnými úsporami. Očakáva sa, že členské štáty budú vo veľkej miere využívať výhody vyplývajúce z: ·menšieho počtu žiadostí o pomoc v súvislosti s podpornými dokladmi zo strany migračných orgánov a orgánov návratu, ·menšieho počtu žiadostí o kópie cestovných dokladov, ·jednoduchšieho konania o návrate migrantov, ktorí prekročili dĺžku oprávneného pobytu na základe víz pre štátnych príslušníkov tretích krajín.

Očakávajú sa iné významné vplyvy?

Spoločnosť bude využívať výhody väčšej bezpečnosti vyplývajúce z účinnejšej ochrany vonkajších hraníc, ochrany detí a jednoduchšieho konania o návrate neregulárnych migrantov. Riešenie súčasného nedostatku informácií o dokladoch vydávaných štátnym príslušníkom tretích krajín bude dopĺňať informačný systém riadenia hraníc. Tento systém je koncipovaný a realizovaný v úplnom súlade so všetkými relevantnými právnymi predpismi, ako je všeobecné nariadenie o ochrane údajov, a so zásadami špecificky navrhnutej a štandardnej ochrany údajov, a sprevádzať ho bude celý rad záruk.

D. Následné činnosti

Kedy sa táto politika preskúma?